नेपाल-ब‌ंगलादेश दोस्रो मैत्रीपूर्ण फुटबल 
गोलरहित बराबरीमा
नेपालले बंगलादेशसँगको दोस्रो मैत्रीपूर्ण फुटबलमा गोलरहित बराबरी खेलेको छ । पहिलो मैत्रीपूर्ण खेलमा ब‌ंगलादेशसँग २-० ले हारेको नेपालले म‌ंगलबार ढाकास्थित बंगबन्धु रंगशालामा सम्पन्न दोस्रो मैत्रीपूर्ण खेलमा भने गोलरहित बराबरी खेलेको हो ।
काठमाडौँ — नेपालले बंगलादेशसँगको दोस्रो मैत्रीपूर्ण फुटबलमा गोलरहित बराबरी खेलेको छ । पहिलो मैत्रीपूर्ण खेलमा ब‌ंगलादेशसँग २-० ले हारेको नेपालले म‌ंगलबार ढाकास्थित बंगबन्धु रंगशालामा सम्पन्न दोस्रो मैत्रीपूर्ण खेलमा भने गोलरहित बराबरी खेलेको हो ।खेलको अन्त्यतिर नेपालले गोल गर्ने सुनौलो अवसर पाए पनि त्यसलाई सदुपयोग भने गर्न सकेन । खेलको इन्ज्युरी समयमा रन्जित धिमालको फ्रिकिकलाई नवयुग श्रेष्ठले डिबक्सबाट प्रहार गरे पनि बल पोलमा लागेर फर्किएको थियो । योसँगै मुजिब वर्ष फिफा अन्तर्राष्ट्रिय मैत्रीपूर्ण फुटबल शृङ्खलाको उपाधि भने बंगलादेशले १-० ले जितेको छ । आजको खेलमा नेपालको राष्ट्रिय टिमबाट पुजन उपरकोटी, छिरिङ गुरुङ र शेशेहाङ आङदेबेले डेब्यु गरे । यसअघि पहिलो मैत्रीपूर्ण खेलमा नेपालका लागि विकास खवास, एरिक विष्ट र दर्शन गुरुङ गरी तीन खेलाडीले डेब्यू गर्ने अवसर पाएका थिए ।कतार विश्वकप छनोटको तयारीस्वरुप नेपालले बंगलादेशसँग मैत्रीपूर्ण फुटबल खेलेको हो । कतार विश्वकपको एसियाली छनोटअन्तर्गत नेपालले ३ खेल खेल्न बाँकी रहेको छ ।